ORDE do 25 de abril de 2006 pola que se establecen as indemnizacións por sacrificio obrigatorio de gando nos programas de erradicación de enfermidades animais para 2006.
CONSELLERÍA DO MEDIO RURAL — III. OUTRAS DISPOSICIÓNS — 03/05/2006

Conforme o establecido no artigo 21 da Lei 8/2003, do 24 de abril, de sanidade animal, e demais lexislación concordante, os titulares dos animais sacrificados de forma obrigatoria na execución de programas de erradicación de tuberculose bovina e brucelose no gando vacún e ovino-cabrún terán dereito a recibir a correspondente indemnización en función dos baremos aprobados oficialmente.
Por outra banda, a declaración oficial da existencia da enfermidade encefalopatía esponxiforme bovina (EEB), realizada por Orde do 22 de novembro de 2000 implica, de conformidade co disposto no artigo 2.2º do Real decreto 2459/1996, do 2 de decembro, a aplicación das medidas xerais e específicas previstas na lexislación comunitaria, a Lei 8/2003 de sanidade animal, o Regulamento de epizootias e demais normas concordantes.
O Real decreto 3454/2000, do 22 de decembro, polo que se establece e regula o Programa integral e coordinado de vixilancia e control das encefalopatías esponxiformes transmisibles dos animais, no seu artigo 9 establece que o sacrificio dos animais, por sospeita e/ou confirmación destas enfermidades, dará dereito a unha indemnización por sacrificio obrigatorio de acordo cos baremos oficialmente establecidos.
As directrices comunitarias sobre axudas estatais ao sector agrario (2000/C-28/2), no caso das destinadas á loita contra enfermidades animais e vexetais, establecen que poderán concederse compensacións por unha contía igual ao valor normal dos animais sacrificados.
As devanditas circunstancias obrigan á administración autonómica a establecer un marco complementario, que coadxuve o sector gandeiro a soportar os efectos da declaración da encefalopatía esponxiforme bovina, así como facilitar a súa predisposición de cara a un total cumprimento do programa coñecidas as consecuencias económicas que esta situación ten para o sector produtor de carne en Galicia.
Ademais, esta Administración non se pode abstraer da situación de alarma social creada, polo que ten que adoptar todas as medidas sanitarias precisas que impidan riscos para a saude pública e dispor de todos os medios necesarios que aseguren o cumprimento do programa, entre elas o establecemento dunha dotación complementaria polo sacrificio dos animais da explotación.
Na súa virtude, de conformidade co disposto no artigo 30.I.3 do Estatuto de autonomía de Galicia, e en uso das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da xunta e do seu presidente,
DISPOÑO:
Artigo 1º.-Obxeto.
O obxecto desta orde é o establecemento das contías das indemnizacións a que teñen dereito os titu
lares de animais e /ou produtos sacrificados e /ou destruídos por motivo de erradicación de enfermidades animais.
Artigo 2º.-Beneficiarios.
Poderán ser beneficiarios:
1. Os titulares dos animais que se sacrifiquen por resultaren reaccionantes ás probas diagnósticas de tuberculose bovina e brucelose no gando vacún, ovino e cabrún, ou por teren convivido con animais enfermos e que sexan considerados sospeitosos polos veterinarios actuantes, serán indemnizados conforme o establecido nos artigos seguintes.
2. Os titulares dos animais e os seus productos de calquera especie sacrificados e /ou destruídos por motivos de sospeita e/ ou confirmación da presenza dalgunha das encefalopatías esponxiformes transmisibles, tamén serán indemnizados de acordo co establecido nos artigos desta orde.
Artigo 3º.-Contía das axudas.
1. As contías das indemnizacións serán as que correspondan en cada momento segundo os baremos ou prezos oficiais oficialmente aprobados polo Ministerio de Agricultura, Pesca y Alimentación.
2. No caso dos animais ou produtos sacrificados ou destruídos por motivo das encefalopatías esponxiformes transmisibles cando coa aplicación dos prezos citados non se acade o valor medio normal dos animais ou produtos nos mercados de referencia, incrementarase cunha achega complementaria ata que sexa un importe equivalente.
Artigo 4º.-Requisitos.
Para poder ter dereito ás indemnizacións establecidas nesta orde é imprescindible o cumprimento estrito da normativa en vigor sobre sanidade animal, programas de erradicación de enfermidades animais e vixilancia epidemiolóxica das encefalopatías esponxiformes transmisibles. Esta normativa recóllese na Lei 8/2003, do 24 de abril, de sanidade animal; Regulamento de epizootias, do 4 de febreiro de 1955; Real decreto 2611/1996, do 20 de decembro, polo que se regulan os programas nacionais de erradicación das enfermidades dos animais; Regulamento (CE) 999/2001, do Parlamento europeo e do Consello, referente á vixilancia epidemiolóxica e aos controis das encefalopatías esponxiformes transmisibles e as súas posteriores modificacións; Regulamento (CE) 1774/2002, do Parlamento europeo e do Consello, polo que se establecen as normas sanitarias aplicables aos subprodutos animais non destinados o consumo humano; e en todas aquelas normas de desenvolvemento en materia de sanidade animal.
Artigo 5º.-Financiamento.
As indemnizacións establecidas nesta orde, así como as correspondentes aos animais sacrificados ou produtos destruídos que non pudieron ser tidos en conta por presentar os certificados de sacrificio ou destrución con posterioridade ao peche do exercicio orzamentario anterior, aboaranse con cargo ás seguintes aplicacións orzamentarias dos orzamentos
xerais da Comunidade Autónoma de Galicia para o ano 2006:
-11.03.613-A.770.0 «programas sanitarios especiais» destínase inicialmente un importe de 1.155.000 euros.
-11.03.613-A.470.0 «compensacións por encefalopatías esponxiformes» destínase inicialmente un importe de 925.000 euros.
Os importes citados serán incrementados na medida necesaria para que poidan ser atendidas todas as solicitudes recibidas.
Artigo 6º.-Tramitación.
1. O procedemento iniciarase unha vez recibidos os xustificantes de sacrificio das reses ou destrución de productos.
2. Os beneficiarios terán a obriga de facilitar toda a información que lles sexa requirida polo órgano xestor, así como pola Intervención Xeral da Comunidade Autónoma, o Consello de Contas e o Tribunal de Contas no exercicio das súas funcións de fiscalización e control.
Artigo 7º.-Resolución e notificación.
Unha vez comprobados os requisitos exixidos nos artigos anteriores polas delegacións provinciais da Consellería do Medio Rural e pola Dirección Xeral de Produción, Industrias e Calidade Agroalimentaria:
1. Será emitida resolución do conselleiro do Medio Rural de aprobación ou denegación da indemnización, na cal se especificarán os recursos que procedan. Contra esta resolución poderase interpor recurso potestativo de reposición ante o conselleiro do Medio Rural no prazo dun mes contado desde ao día seguinte ao da sua notificación.
2. A resolución notificarase na forma prevista no artigo 59 da Lei 30/1992, do 26 de novembro, de réxime xurídico dasadministracións públicas e do procedemento administrativo común, modificada pola Lei 4/1999, do 13 de xaneiro. No caso de que, transcorridos tres meses desde a presentación do xustificante do sacrificio ou destrución dos animais ou produtos afectados, non se rexistrase resolución expresa, poderá entenderse desestimada a indemnización. Transcorrido o dito prazo, o interesado disporá de tres meses contados a partir do día seguinte a aquel en que se entenda desestimada a indemnización para interpor recurso potestativo de reposición ante o conselleiro do Medio Rural.
Cabe interpor directamente recurso contencioso-administrativo ante o órgano xurisdicional contencioso-administrativo competente no prazo de dous meses a partir do día seguinte ao da notificación da resolución, se é expresa, ou de seis meses contados a partir do día seguinte a aquel en que se produza o acto presunto, de acordo co previsto na Lei 29/1988, do 13 se xullo, reguladora da xurisdición contencioso-administrativa.
Artigo 8º.-Compatibilidade.
As axudas reguladas por esta orde serán compatibles con calquera outra que se poida obter de distintas administracións para esta finalidade.
Artigo 9º.-Reintegro.
O incumprimento polo beneficiario de calquera das condicións establecidas nesta orde dará lugar á perda do dereito da axuda e á devolución, se é o caso, das cantidades indebidamente percibidas, sen prexuízo doutras responsabilidades a que houber lugar (artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia)
Disposición adicional
Nos aspectos non contidos nesta orde haberá que aterse ao disposto no artigo 78 do texto refundido da Lei de réxime financeiro e orzamentario de Galicia (Decreto lexislativo 1/1999, do 7 de outubro), e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións derradeiras
Primera.-Facúltase o director xeral de Produción, Industrias e Calidade Agroalimentaria para ditar as disposicións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de abril de 2006.
Alfredo Suárez Canal
Conselleiro do Medio Rural